정조 0년
丙申十月初三日辰時。上御明政殿。親臨文臣重試入侍時。都承旨洪國榮。左承旨蔡弘履。左副承旨鄭民始。同副承旨徐有防。南行假注書宋致淵金晩根。記事官金鳳顯卜台鎭。以次侍立。上具布裹翼善冠布圓領袍。乘輿出春塘臺。由崇智門詣明政殿入小次。命都承旨入侍。國榮晩根鳳顯台鎭。以次進伏訖。上曰。此注書。誰也。國榮曰。金應淳之子矣。頗肖乃父矣。殿座後命試官入侍。右議政鄭存謙。行司直徐命善。行副司直鄭昌聖。戶曹參議林得浩。副司直鄭象仁李鎭衡。工曹參議徐逈修。以次進伏訖。存謙曰。連日殿座。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。命書傳敎曰。三所設場試所。承旨不可不備。問安進去承旨許遞。兵曹參議李義翊除授。先入侍後謝恩。又命書傳敎曰。新除授承旨牌招。右承旨李義翊。承牌入侍。上曰。宋致淵。誰也。國榮曰。同春後孫宋文欽之子矣。上曰。善文之宋文欽乎。國榮曰。然矣。上曰。金晩根兄弟。幾人乎。民始曰。二人云矣。上曰。乃父之長子乎。次子乎。民始曰。長子云矣。上曰。新除授兵曹堂上牌招謝恩。出榻敎上曰。金晩根本職。何官。有防曰。徽寧殿參奉矣。上曰。宋致淵。同春孫云乎。國榮曰。然矣。故贊善宋明欽之從子矣。弘履曰。未付軍職者。何以爲之乎。上曰。前承旨李鎭衡。前參知李文源。竝口傳付軍職。出榻敎弘履曰。校理李在學。由承文院追呈擧案矣。上曰。校理李在學。爲先抜去。禁推。出榻敎上曰。單子之晩呈可怪。況在玉堂。尤何敢如是乎。事體駭然。仔細呼傳。可也。上曰。陪入吏盡入之後。設場則殆將午時也。國榮曰。寬限好矣。上曰。申時好矣。此科亦有白文呈劵之例乎。國榮曰。未做者曳白。如儒生之科矣。上曰。入庭不作。不爲罪乎。國榮曰。不入來則禁推。而曳白則無罪矣。上曰。然則明經科文臣。出去無妨也。國榮曰。此科異於他科。以文臣爲名者。自然同之矣。上曰。懸題紙二張。加持來。可也。晩根出去分付。上曰。彼注書年。幾何。命善曰。三十二歲云矣。上曰。宋致淵年。幾何。國榮曰。四十一歲云矣。上曰。侍從坐此庭。未通淸及參下。分坐門外。可也。命書表題。擬唐群臣賀立石靈州。刻以雪恥酬百王。除兇報千古。下詢諸臣曰。題果如何。存謙曰。好矣。圓且新。可以觀擧子手段矣。命善等曰。甚好矣。上曰。東人無做者乎。存謙曰。無之矣。命善曰。決無一人做者矣。命都摠管李福源進前曰。此題果無做者否。福源曰。試賦則有之。而表則無之矣。弘履曰。曾經翰林二人。就侍從班矣。上曰。許之可乎。國榮曰。改通後。方可爲侍從矣。上曰。然。勿許。可也。國榮曰。韓用龜則注書也。可就侍從班矣。上曰。勿許。可也。曩者事極非矣。其時下敎之下。何敢曰認以承旨之言乎。予旣有所敎。豈可更以注書施行乎。國榮曰。不過一時筵敎。故以注書施行矣。上曰。其時豈無文蹟乎。須査處之。上曰。擧子方席必不足。地排速布之。可也。命懸題後。上曰。諸試官。着實看製。可也。上乘輿出延生門。上曰。擧子何雜坐乎。地排何尙不布之乎。戶曹判書長興庫提調。越俸一等。兵曹參議。口傳差出。出駕前下敎國榮曰。試官李鎭衡。新除授兵曹參議。未及謝恩。何以爲之乎。上曰。先往試所。可也。晩根傳命。上曰。此注書外家則誰也。國榮曰。故府使沈得賢之外曾孫云矣。上還詣春塘臺。親臨武臣重試殿座後。命試官入侍。判府事李溵。御營大將具善復。吏曹參判徐浩修。行副䕶軍李長燁。副司直尹弘烈。宣傳官邊聖和安橚。以次進伏訖。溵曰。聖體。若何。上曰。一樣矣。溵曰。王大妃殿氣候。若何。上曰。一樣矣。溵曰。惠慶宮氣候。若何。上曰。一樣矣。行兵曹判書洪樂性曰。科場單子。何等嚴重。而今番直赴擧子中。多有刊改不精者。故覈其委折。則雖非用情。其在嚴科場之道。不可容恕。且其中亦有入格人。榜目。何以爲之乎。敢稟。上曰。講則勿施。付於殿試。可也。出擧條命樂性曰。明日還宮時軍兵。夕食待令。可也。善復曰。擧子或無戶籍云。有官銜者外。拔去。何如。上曰。拔去。可也。上曰。彼射者。皆善哉。國榮曰。盡是朔方健兒也。樂性曰。昨日呼不擧子待令矣。上曰。異於故犯乎。第査處之。民始曰。差備官怪矣。善復曰。多厭避者矣。上曰。可駭也。上曰。柳孝源之射甚善矣。予旣知名。似或恃而忽之。而尤善射可嘉也。別軍職李顯宅汰去。都摠經歷柳孝源。別軍職差下。出榻敎上曰。兵判。亟受別軍職現身。仍爲率入。可也。濫差則不緊。而如此者好矣。兵判亦收用此等人。可也。以吏曹政事頉稟。命書傳敎曰。參議只推。與參判牌招開政。孝源進伏。樂性曰。依下敎率入矣。上曰。柳氏。大族又名族也。汝誠善射。私習幾步乎。孝源曰。五十步矣。孝源退出後。命訓將入侍。御將進前。張志恒善復進伏訖。上曰。曾經別軍職乎。志恒曰。未經矣。善復曰。臣亦未經矣。上曰。此後別軍職。勿以掖隷爲之。可矣。名分不可紊亂矣。善復曰。各廳各色。例皆作僚矣。志恒曰。果然矣。上曰。名分終不可不顧。訓將之意。如何。志恒曰。古之名武。或不行公矣。命致淵持入經國大典兵卷。命書傳敎曰。凡諸科規。當從續大典。而至於立蒭。則元無載錄於本典。該曹矇不致察。載錄之鐵箭與鞭蒭。不爲錄啓。不錄之立蒭。有此誤書入啓。其所襲謬。匪今斯今云。該堂之不知似或然矣。該色吏之到底慢忽如此。極爲駭然。令兵曹從重決棍。今番旣除立蒭。三技取二技事。分付。樂性曰。臣有不察之失。惶恐待罪矣。上曰。罪在下吏。勿待罪。可也。上曰。軍士房出去。以兵曹首吏。決棍之意。分付。可也。科時僞造紅牌等事。皆此輩所爲也。上曰。騎堂有窠代。口傳差出。出榻敎上曰。兵曹參知鄭文啓牌招。出榻敎命書傳敎曰。新恩政事。當日爲之。又命書傳敎曰。武試未畢則當有比較貫革。徑自撤去。昨日旣以請罪。當該主掌官汰去。民始曰。騎蒭待令乎。上曰。兵判自可爲之。如此事。予何以盡知乎。上曰。昨日馬鈍。任意擊之。今若復然。當以用情律處之。分付。可也。上曰。擧子李良弼二中。而何爲擊馬鈍乎。宣傳官問奏。可也。奏曰。漏局不善擧行。故然矣。上曰。從當決棍。愓念擧行事。分付。可也。良弼伏地。上曰。旣已擊馬鈍。退去。可也。上曰。具埱。是名武乎。善復曰。然矣。其父鼎煥。乃聞世之孝子也。命致淵出去。問文臣呈劵之數幾何。仍又以滿十軸後。持入事傳命。命書傳敎曰。殿座時承旨苟簡。奉命承旨許遞。承旨前望單子入之。上曰。承旨望多誤了。申勅。可也。吏判之呈病。何也。無乃以金履庽之故耶。國榮曰。病狀實難强云。判義禁則許遞。似無妨矣。命書傳敎曰。吏曹判書李重祜兼帶判義禁許遞。牌招同參政事。又命書傳敎曰。旣已開坐。時囚。皆令捧供以聞。晩根擎傳敎出入。上曰。注書多事矣。事變注書亦召入。可也。事變注書洪樂莘追入進伏。上曰。考官徐浩修推考。出榻敎命晩根出去。以命官以下持三所各十軸入侍。而三所承旨則留待之意。傳于命官。旣還奏。命樂莘出去。以申正掩帳。八軸爲先持入之意。更爲催促。上曰。彼差備官。自昨不善周旋。他差備官換入。可也。差備官。何爲厭避。若利於渠。則必樂赴也。孝源陳武經文義。上曰。善爲之也。將爲壯元也。擧子李馨奎講訖。善復問軍讖誰所著。馨奎曰。自兒時聞之。黃帝軒轅氏著軍讖云矣。善復曰。信然乎。馨奎曰。然。又曰。臆見然矣。善復曰。臆見。豈成說乎。馨奎曰。長老皆以爲黃帝。聖人。多所著云。故臆見久如此矣。上曰。遐方武士之奏語帳前。尤宜詳審。知之爲知之。不知爲不知。可也。而況古聖賢所著書。何可以臆見言乎。黃帝曾豈知軍讖有無乎。其爲人稍猥越矣。拔去。可也。上曰。一擧子之誤讀。已過數版。而何不察之。命官外諸試官。一傡推考。出榻敎浩修稟開政。上曰。吏判。更爲牌招。國榮曰。吏判之風漸不輕。昨要送醫於臣矣。上曰。實病然乎。勿爲牌招。可也。吏曹參議兪彦鎬牌不進。只推。更爲牌招。上曰。武臣之曾爲重試者。誰也。善復曰。內禁將柳命仁爲之矣。上曰。使之入來。可也。命樂性考奏丙寅丙戌兩年重試前例。上曰。以加資施行。可也。樂性曰。參議李鎭衡入省記。參知鄭文啓守宮。何如。上曰。兵曹參知鄭文啓守宮。出榻敎上謂樂性曰。差備官。今番若另加警勅。後必有效果。然則予可知卿之功也。命文試諸試官持試劵入侍。假注書柳孟養徐龍輔入來。致淵晩根樂莘退出。